Et bredt flertal har i en politisk aftale 2. maj nikket ja til et omstridt lovforslag om Center for Cybersikkerheds masseovervågning, der er på vej gennem lovmøllen i Folketinget.

De folkevalgte ryster ikke på hånden over den eskalerende lækagesag om Nets og Se og Hør. Heller ikke den banebrydende afgørelse fra EU-domstolen, der 8. april annullerede et direktiv om masseovervågning gennem logning af teleoplysninger, ser ud til at ændre et komma i lovforslaget.

Men nye røster melder sig i koret af kritikere og advarer Folketinget om, at regeringen og forligspartierne er i færd med at underminere datasikkerheden og forbryde sig mod grundloven.